**Összegzés**

A 3 hét rövid összefoglalása adott szempontok alapján:

1. **Tapasztalatok (a három hét rövid összegzése a munka és a magánélet területén):**A Pago de Tharsys Borászat Birtokközpontja Spanyolország keleti részén, Valencia borrégióban, Requenában található. Kiváló minőségű borokat és Cavakat állít elő. Úgy értesültünk, hogy a Cava megnevezést, csak a Requenai borászatok használhatják. Ez olyasmi lehet, mint pl. nálunk a „Tokaji” eredet megjelölés. A tulajdonost, Vicente Garciat a “Valenciai pezsgő keresztatyja” címmel is illetik. Az eredeti pincészet 1808-ból származik. A tulajdonosok átalakították a létesítményeket, és 2002 óta szőlőterületük, pincészetük és otthonos hotelük, a borok szerelmeseinek „etalonja”. 2008-ban Valencia tartomány első pincészeteként beléptek a párlatok piacára is. Ezenkívül a borászat ágazathoz kapcsolódó kiegészítő tevékenységeket is kínálnak, például vezetett kóstolókat, borászati ​​tanfolyamokat, valamint borturisztikai csoportokat is fogadnak.  Véleményem szerint, a gyakorlati helyen igyekeztek számunkra megmutatni a borászatban zajló munkafolyamatokat.

A magánélet területén, úgy érzem, hogy nem volt komolyabb probléma.

1. **Sikerek és nehézségek:**

Számomra nehézséget okozott kissé a kommunikáció. Mivel, se az angol, se a spanyol nyelvet soha nem tanultam hivatalos formában. Aracelivel leginkább fordító programmal kommunikáltam, de amit ők Tamással angolul beszéltek, abból sok mindent én is megértettem. Sok időt töltöttem a laborban, így sikerült egyre magabiztosabban végezni a bor és pezsgő minták vizsgálatait.

1. **Helyi szokások:**

A helyiek életvitele a miénktől eléggé eltérő. Gondolom, hogy számukra, a nagyon meleg nyári hónapokban előnyös, hogy 14.00-17.00 között a legtöbb helyen sziesztát tartanak. Az éttermek pedig, pont a mi számunkra magától értetődő vacsoraidő alatt (16.30-20.00 óra között), zárva vannak. Ezért legtöbbször magunknak készítettük a vacsorát, illetve hideg, vagy félkész ételeket vásároltunk.

1. **Idegen nyelv használata, kommunikáció:**

Mint azt a nehézségeknél már megfogalmaztam, a kommunikációval voltak problémáim, mivel ugyan az angol nyelvből sok mindent megértettem, de válaszolni alig, vagy csak a Google fordító program segítségével tudtam. A spanyol nyelv esetében pedig teljes mértékben, csak a fordítóprogrammal tudtam kommunikálni, bár a harmadik hét végéig azért néhány spanyol szót is megjegyeztem.

1. **Kapcsolat a munkaadóval és a kollégákkal:**

A kapcsolatunk a cég dolgozóival jó volt. Jó indulattal, kedvesen fogadtak. A borászat munkatársai közül, Aracelivel, a mentorunkkal és Klaudiával volt a legközvetlenebb a kapcsolat. Én úgy gondolom, hogy jó érzéssel emlékeznek majd a velünk töltött 3 hétre.

1. **Magyar hasonlóságok és különbségek:**

A három gyakorlati hely közül a legkisebben voltunk. A munkavégzés, a higiéniai elvárások hasonlóak az itthon tapasztaltakkal. A cégnél tíz órától, 30-35 perc tízórai szünetet tartottak. Mi a legtöbbször a mentorunkkal és laborban, valamint a hotelban dolgozókkal együtt étkeztünk.

1. **Egyéb észrevételek:** nincs
2. **Javaslatok a következő projekt diákjai és kollégái számára:**

Ha van rá lehetőség, érdemes külön egyeztetni az egyes gyakorlati helyekkel, hogy milyen elvárások vannak a tanulók felszerelésével kapcsolatban. Mi az, amit vinni kell, és mi az, amit esetleg ők biztosítanak. Így megspórolhatnak a bőrönd kapacitásából. Kisebb lesz a súly, ami a repülőútnál kedvező szempont.